РЕШЕНИЕ НА СЪВЕТА
от 15 декември 2014 година
за подписване от името на Европейския съюз и за временно прилагане на Протокола между Европейския съюз и Република Кабо Верде за определяне на възможностите за риболов и финансовото участие, предвидени в Споразумението за партньорство в областта на рибарството между Европейската общност и Република Кабо Верде
(2014/948/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
като взе предвид предложението на Европейската комисия,
като има предвид, че:
(1)
На 19 декември 2006 г. Съветът прие Регламент (ЕО) № 2027/2006 (1), с който одобри сключването на Споразумение за партньорство в областта на рибарството между Европейската общност и Република Кабо Верде („Споразумението“).
(2)
Срокът на действие на Протокола, договорен между Европейския съюз и Република Кабо Верде, за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни (2), изтече на 31 август 2014 г.
(3)
Съветът разреши на Комисията да договори с Република Кабо Верде нов протокол („протоколът“), с който на корабите на Европейския съюз се предоставят възможности за риболов в риболовната зона, която е под суверенитета или юрисдикцията на Република Кабо Верде.
(4)
След приключване на преговорите протоколът беше парафиран на 28 август 2014 г.
(5)
С цел да се осигури възобновяването на риболовните дейности на корабите на Съюза, в член 15 от протокола се предвижда възможност за временното му прилагане, считано от датата на подписването му.
(6)
Протоколът следва да бъде подписан и да се прилага временно до приключване на процедурите по сключването му,
ПРИЕ НАСТОЯЩОТО РЕШЕНИЕ:
Член 1
Разрешава се подписването на Протокола между Европейския съюз и Република Кабо Верде за определяне на възможностите за риболов и финансовото участие, предвидени в Споразумението за партньорство в областта на рибарството между Европейската общност и Република Кабо Верде, при условие че посоченият протокол бъде сключен.
Текстът на протокола е приложен към настоящото решение.
Член 2
Председателят на Съвета е оправомощен да посочи лицето(ата), упълномощено(и) да подпише(ат) протокола от името на Съюза.
Член 3
Протоколът се прилага временно в съответствие с член 15 от него, считано от датата на подписването му до приключване на процедурите по сключването му.
Член 4
Настоящото решение влиза в сила в деня на приемането му.
Съставено в Брюксел на 15 декември 2014 година.